**Попис становништва, домаћинстава и станова 2022.**

**Задаци ИТ асистента и процедура за избор**

Попис становништва, домаћинстава и станова 2022. спровешће се у периоду **од** **1. до 31. октобра 2022. године**. За подршку током спровођења обуке пописивача и подршку током теренског прикупљања података, Републички завод за статистику (Завод) ће ангажовати спољне сараднике у својству Асистентa за информатико-техничку и системску подршку (ИТ асистент).

Јавни позив (конкурс) за пријављивање кандидата за рад у својству ИТ асистента објављује се на сајту Завода и у дневном листу НДН "Српски телеграф", дана **29. јуна 2022. године**.

Рок за пријављивање кандидата: **од 29. јуна-04. јула 2022. године**.

**Основни задаци ИТ асистента:**

* да се детаљно упозна са методолошко-организационим и другим упутствима Завода;
* да пружа техничку подршку током спровођења обуке пописивача у периоду 29. августа 2022. до 16. септембра 2022. године
* да пружа техничку и оперативну подршку учесницима (пописивачи) пописа у периоду од 01. до 15. октобра 2022. године;
* да дијагностикује и решава хардверске проблеме
* да дијагностикује и решава софтверске проблеме

**Период ангажовања ИТ асистента:** од 29.08.- 16.09. 2022. године и од 01.10.2022.-15.10.2022. године

**Начин пријављивања:**

Кандидати се пријављују искључиво преко веб-сајта Завода (www.stat.gov.rs), попуњавањем електронске пријаве за учешће у Попису становништва, домаћинстава и станова 2022. Кандидати се пријављују за рад на територији општине/града на којој имају пребивалиште/боравиште, а које је седиште подручног одељења Завода /списак на крају документа/*.*

Од пријављених кандидата, на основу остварених бодова и територијалне распоређености биће изабрани кандидати за разговор.

**Општи услови које кандидат треба да испуни:**

* држављанин Републике Србије;
* најмање 18 година старости;
* стечено најмање средње образовање у четворогодишњем трајању;
* да није осуђиван на казну затвора од најмање шест месеци, да против кандидата није покренута истрага и да се против кандидата не води кривични поступак.

**Посебни услови које кандидат треба да испуни:**

* напредно познавање рада на рачунару (Windows, MS Office, интернет)
* напредно познавање подешавања и конфигурације рачунара, периферних и мрежних уређаја
* напредно познавање инсталација, одржавање и ажурирање софтвера и оперативног система
* напредно познавање MS SQL сервера и релационих база података
* напредно познавање алата за рад са гео-просторним подацима
* способност напредног претраживања интернета
* знање енглеског језика
* смисао за решавање техничких проблема
* стрпљив, толерантан и тактичан у комуникацији са корисницима
* способност да препознају и прихвате потребе корисника
* способност објашњавања појмова и поступака на једноставан начин

**Предност при избору имаће следећи кандидати:**

* који имају виши ниво образовања;
* незапослена лица

**Поступак избора кандидата:**

Кандидати се рангирају према следећем систему бодовања:

1) Највиша завршена школа

* + - Висока школа – 5 бодова;
		- Виша школа – 3 бода;
		- Средња школа у четворогодишњем трајању – 1 бод.

2) Радни статус

* Незапослено лице – 5 бодова;
* Корисник старосне пензије – 1 бод.

По истеку термина за пријављивање, Завод формира спискове пријављених кандидата са освојеним бројем бодова по општинама.

На веб-сајту Завода, 5. јула 2022. године објављује се листа кандидата који су ушли у ужи избор, чије ће познавање рада на рачунару бити тестирано и са којима ће регионални координатори Завода у периоду од 11. до 12. јула 2022. године обавити интервјуе.

Уз листу, биће истакнуто и обавештење о месту и времену тестирања рада на рачунару и одржавања интервјуа.

Документација коју је потребно донети на интервју:

* фотокопија личне карте/очитана лична карта или пасош;
* фотокопија дипломе о стеченој стручној спреми (оригинал на увид);
* уверење о некажњавању (издаје МУП – не старије од 6 месеци);
* уверење да се против кандидата не води кривични поступак и да није покренута истрага (издају основни судови – не старије од 6 месеци).
* уверење да је лице на евиденцији Националне службе за запошљавање или фотокопију овереног картона са евиденције ове службе, не старију од месец дана (за незапослене кандидате);

**\***Напомена: Незапослени кандидати који се не школују и нису на евиденцији Националне службе за запошљавање, након интервјуа, потписују Изјаву о испуњавању услова за обављање привремених и повремених послова.

*Уколико кандидат у предвиђеном термину не поднесе на увид тражена документа, сматраће се да је одустао од рада у Попису становништва, домаћинстава и станова 2022.*

Тестирање кандидата обавиће се у две фазе, истог дана:

1. тестирање рада на рачунару (елиминационо);
2. разговор са регионалним координаторима Завода за кандидате који успешно заврше претходну фазу.

Максималан број бодова које кандидат може да добије на основу утиска са интервјуа је **15 бодова**.

Прелиминарна листа изабраних кандидата биће објављена на веб-сајту Завода **13. јула 2022. године,** и истом ће бити обухваћени кандидати који по окончаном поступку остваре минимално **18 бодова.**

Уз листу, биће објављен и линк преко кога ће сви изабрани кандидати бити обавезни да попуне додатне идентификационе податке неоходне за израду уговора о ангажовању.

Рок за улагање приговора на прелиминарну листу изабраних кандидата је **15. јул 2022. године** до 12 часова. Приговор се **може поднети Заводу путем имејла на адресу:** **mladen.velickovic@stat.gov.rs****. Приговори ће бити размотрени најкасније до 19. јула 2022. године до 12 часова.**

**Кандитати који су уложили приговор одговор ће добити путем електронске поште, на адресу са које су уложили приговор.**

**Коначна листа изабраних ИТ асистената биће објављена на сајту Завода 19. јула 2022. године до 15 часова.**

**Изабрани кандидати са Републичким заводом за статистику закључују уговоре о допунском раду или уговоре о обављању привремених и повремених послова за назначене периоде /оквирно 30 дана/.**

**Новчана накнада за цео период ангажовања је оквирно 60.000,00 динара.**

**Изабрани кандидати, чији рад буде добро оцењен од стране регионалних инструктора, а који су заинтересовани, биће унети у базу података Завода у циљу евентуалног даљег ангажовања на другим пословима у складу са важећим прописима.**

**Списак општина**

|  |  |
| --- | --- |
| **Седиште подручног одељења** | **Предвиђен број ИТ асистената** |
| Београд | 53 |
| Шабац | 8 |
| Зајечар | 7 |
| Лесковац | 8 |
| Краљево | 11 |
| Ниш | 12 |
| Ваљево | 4 |
| Смедерево | 10 |
| Ужице | 8 |
| Крагујевац | 9 |
| Нови Пазар | 4 |
| Зрењанин | 7 |
| Нови Сад | 11 |
| Панчево | 7 |
| Сремска Митровица | 7 |
| Суботица | 6 |